אליעזר ויסהוף

אליעזר ויסהוף (נולד ב-1938) הוא אמן רב-תחומי ומעצב הפועל בישראל מאז שנות ה-50. נולד בירושלים בשנת 1938. שכונת מגוריו, מחנה יהודה, הייתה לימים מקור השראה לרבות מיצירותיו בשטחי הציור והפיסול. את לימודיו באקדמיה לאמנות "בצלאל" החל בשנת 1954 כשהיה בן 16. בסיום לימודי השנה הראשונה זכה למלגה לכל שנות לימודיו, אשר סיימן כתלמיד מצטיין בשנת 1958. למד, בין היתר, אצל רודי להמן. לימים, בשנת 1968, חזר ל"בצלאל" כמרצה וכמורה. בצה"ל שירת בעיתון "במחנה גדנ"ע" כמאייר וכעורך אמנותי. כשהשתחרר החל בעבודה אמנותית אינטנסיבית שהתפרסה על עבודות ציור ופיסול, וכן עסק בהדפסים אמנותיים. בשנת 1967 קיים תערוכת יחיד ראשונה בתל אביב. מאז הציג בארץ ובעולם בתערוכות יחיד את עבודותיו. יצר את הלוגו הישראלי של "קוקה-קולה". יצירותיו ליוו ומלוות את מדינת ישראל, כשהן מצטיינות בביטוי אמנותי, שהפך לשם ולסמל, וזכה לפרסום בינלאומי. עבודותיו המונומנטליות תרמו ותורמות לעיצוב נוף סביבתן, כאשר לכולן מסר חינוכי, תרבותי, ואמנותי ברור. באתרי הזיכרון המתוכננים על-ידו ממחיש ויסהוף את נושא הזיכרון, תוך שימוש בשפת סימבולים חזקה ובעלת סגנון מקורי וייחודי. פסליו, כמו גם האנדרטאות שפיסל ועיצב, יוצרים הרמוניה ייחודית והופכים לחלק בלתי נפרד מן הנוף. פיסול מונומנטלי: אנדרטאות ופסלים המוצבים בכיכרות ובאתרים רבים בארץ הם פרי עבודתו ויוזמתו של ויסהוף. כל אחת מיצירות אלה מספרת סיפור ומסמלת אירוע המובן לעין המסתכל. בין האנדרטאות הללו ניתן לציין את אנדרטת "התאומים" בעמק הארזים בכניסה לירושלים, לזכר אלפי הנספים בפיגוע במגדלי התאומים בניו יורק, ב-2001. את האנדרטה מלווים מדליה ממלכתית ובול דואר, אף הם בעיצובו של ויסהוף. בין האנדרטאות הנוספות שיצר, ניתן להזכיר את "פסל השלום" המציג כלי עבודה חקלאיים ה"צומחים" מתוך כלי מלחמה (בזמן הקמת האנדרטה הוחלט להקדישה ליצחק רבין), ואנדרטת "התקומה" בראשון לציון, פסל "שבעת המינים" בבניין הכנסת בירושלים שניתן כמתנה לכנסת לרגל חמישים שנה להיווסדה, שבו מנורה שמכל אחד מקניה יוצא אחד משבעת המינים, "הציפור" של הקרן הקיימת לישראל, המוצבת באתרים רבים ברחבי ישראל, ועוד. עיצב ויצר את הפסל הקינטי באניית הפאר Sensation של "קרניבל קרוז ליינס" וכן 12 ציורי קיר המעטרים את כל קומות האנייה. פסלים: סדרת בעלי החיים שפיסל אליעזר ויסהוף מוצגות בגלריות רבות. הפסלים יצוקי ברונזה ובעלי טקסטורה ייחודית, נעשו תוך התבוננות מתמדת ולאחר רישומי הכנה רבים שערך בטבע ובגני חיות. ציורי שמן, רישומים והדפסים: במשך השנים צייר ויצר ויסהוף מאות ציורי שמן, רישומים והדפסים אמנותיים - רובם בנושאי טבע ונוף, דמויות בירושלים ונמל יפו, וכן ציורי נוף ילדותו בירושלים וסביבותיה. רבים מציוריו אומצו על ידי חברת "אל על" ומשרד התיירות והם מזוהים כחלק מהוויית מדינת ישראל. תערוכת יחיד שלו בכנסת (1992), שבה הוצגו ציורי טבע ונוף, זכתה להדים נרחבים. כרזות אמנותיות: כרזותיו האמנותיות של ויסהוף ציינו אירועים חשובים במדינת ישראל – דוגמת ירידים בינלאומיים שנערכו בארץ, מלחמת ששת הימים, מלחמת יום הכיפורים, פגישת מנחם בגין ואנואר סאדאת, המכבייה, הקונגרסים הציוניים ויובל ה-40 למדינת ישראל. בנוסף עיצב את הלוגו וכרזות התיירות של איי בהאמה. ויסהוף עסק גם בעיצוב סמלים וכרזות חברות ולגופים שונים ובהם סמלי הספארי, חברת משכית, רשות שמורות הטבע ועוד. בולים, מדליות, מטבעות ושטרות: ויסהוף עיצב עשרות רבות של בולי ישראל. כן עיצב וצייר בולים למדינות זרות, לרבות סדרות רבות עבור דואר האו"ם. נוסף על כך עיצב שורה ארוכה של מדליות ומטבעות עבור בנק ישראל, החברה הממשלתית למדליות ולמטבעות ומוסדות ציבור בישראל ובחוץ-לארץ. כן עיצב אליעזר ויסהוף סדרה בת 14 מדליות בשם "מטוסים שעשו היסטוריה". מדליות שלו הוצגו בתערוכות בינלאומיות בשווייץ ובארצות הברית וזכו לפרסום רב. שטר עגנון (50 ש"ח) שעיצב עם דיוקנו של ש"י עגנון נחשב לשטר ייחודי הן בשל עיצובו והן בשל האלמנטים המקוריים המופיעים בו. עיצוב ביתנים ומוזיאונים בישראל ובעולם: ויסהוף תכנן והקים את ביתני מדינת ישראל בתערוכות הבינלאומיות בלה-בורז'ה, פריז, כמו גם במזרח הרחוק, בטורקיה ובדרום אמריקה. כן תכנן והקים מוזיאונים בישראל, בהם בית ביאליק ומוזיאון האצ"ל. אמנת ירושלים: ויסהוף יצר את העיטורים שבמגילת האמנה, ואשתו אריאלה עצבה את האותיות המגילה שחיבר השופט פרופ' מנחם אלון בשנת 1992, האמנה מוצגת בטרקלין שאגאל במשכן הכנסת. ויסהוף פרסם מספר ספרים לרבות את הספרים "בולים מספרים על ירושלים" ו"הזיקית". צייר ועיטר ספרי ילדים רבים. בשנת 2017 יצא לאור ספרו "יצירות לאורך הדרך", שבו פרק אוטוביוגרפי וצילומים של מאות מיצירותיו. נשוי למעצבת אריאלה ויסהוף. השניים מתגוררים ברמת השרון. טיילת בחוף ראשון לציון. ארבעה פסלי עופות מסוגננים היוצרים שערי קשתות. הפסלים בגובה 4.5 מ' ויצוקים מחומרים פולימריים, 1993 סמל ביערות הקק"ל, יצוק מחומרים פולימריים צבעוניים דייג בנמל יפו, ציור שמן על בד, 1992 טווס, ציור שמן על בד, על רקע זהב, 1979 פסל השלום בכיכר יצחק רבין בראשון לציון יצחק רבין מדליית שמשון, מתוך סדרת מדליות בנושא תנ"כי, יציקות ברונזה מעובדות בקוטר 13.5 ס"מ, בהנפקת החברה הממשלתית למדליות ולמטבעות, 2002 מנורת שבעת המינים, פסל בשילוב ברונזה ועץ זית מעובד, מוצב בבניין הכנסת, מתנת קק"ל ליובל ה-50 לכנסת, 1998 כרזה לעידוד התיירות לירושלים, בהנפקת עיריית ירושלים ומשרד התיירות, 1965 כרזת מלחמת יום הכיפורים, שילוב של טלית ולהבה, לציון המלחמה וכרקע לחלוקת חוברות שמות הנופלים במערכה, 1973 כרזת הקונגרס הציוני ה-32, בהוצאת ההסתדרות הציונית העולמית, 1992 פסל התקומה בראשון לציון. עשוי מעטה נחושת מרוקעת על גבי קונסטרוקציית פלדה, בשילוב 14 תבליטים יצוקים מאלומיניום הסוקרים את תקומת ישראל עד 1948. גובה הפסל 9 מ', 1998 שטר בערך נקוב של 50 שקלים בעיצובו בול ישראלי לרגל יום העצמאות תשכ"ו אליעזר ויסהוף, יצירות לאורך הדרך, הוצאת ידיעות אחרונות, 2017. אהוד גלילי, "בולים מספרים על עולמם של יורדי הים הקדומים", גליליאו, יולי 2010. אתר האינטרנט הרשמי של אליעזר ויסהוף בארכיון האינטרנט אליעזר ויסהוף, באתר מרכז המידע לאמנות ישראלית, מוזיאון ישראל מפעלי מים קדומים בישראל, סדרת בולים בעיצובו של אליעזר ויסהוף Eliezer Weishoff, באתר Art at the Center אלכס דורון, כל הבית אמנות, מעריב, 5 בדצמבר 1979 יגאל מורג, גני סיפור בחולון (מצגת PowerPoint) אליעזר ויסהוף, באתר המצגות של אסף פלר ירושלים של אליעזר ויסהוף, באתר המצגות של אסף פלר אלוף בצלות ואלוף שום, באתר המצגות של אסף פלר מיכאל יעקובסון: סקירה וריאיון עם וייסהוף על פסל השלום בכיכר רבין בראשון לציון, באתר 'חלון אחורי', 20 בספטמבר 2012 יריב פלג, מסמל משמעות, באתר ישראל היום, 16 בנובמבר 2017 מארק קרוטוב, חקירה בגלל קופסת בונבוניירות (ברוסית) אליעזר ויסהוף, באתר מכון שנקר לתיעוד וחקר העיצוב בישראל איתי ברן ועידן כהן, בעקבות אליעזר ויסהוף, "כולעיצוב", מכון טכנולוגי חולון מרדכי נאור, על אליעזר ויסהוף, יוצר האנדרטה לזכר חללי אסון התאומים בעמק הארזים בירושלים, באתר הארץ, 14 בספטמבר 2021 אליעזר ויסהוף אמן רב תחומי יצירות לאורך הדרך, בערוץ יוטיוב של שמעון צור דייויד סלע, ראש מלא תחבולות ואוצר של גרוטאות: כך נולד חיל האוויר הישראלי, באתר ישראל היום, 26 בינואר 2023